CELEX: 62009CJ0303
Language: hu
Date: 2011-07-14
Title: A Bíróság (ötödik tanács) 2011. július 14-i ítélete. # Európai Bizottság kontra Olasz Köztársaság. # Tagállami kötelezettségszegés - Állami támogatások - A 2002-ben természeti csapásokat elszenvedett településeken beruházásokat megvalósító vállalatoknak nyújtott segélyek - Visszatéríttetés. # C-303/09. sz. ügy

A Bíróság (ötödik tanács) 2011. július 14‑i ítélete – Bizottság kontra Olaszország
      (C‑303/09. sz. ügy)
      „Tagállami kötelezettségszegés – Állami támogatások – A 2002‑ben természeti csapásokat elszenvedett településeken beruházásokat megvalósító vállalatoknak nyújtott segélyek – Visszatéríttetés”
      1.                     Államok által nyújtott támogatások – A támogatásnak a közös piaccal való összeegyeztethetetlenségét megállapító és visszatéríttetését
            elrendelő bizottsági határozat – A tagállamok kötelezettségei – Visszatéríttetési kötelezettség – Terjedelem (EK 88. cikk,
            (2) bekezdés, és EK 249. cikk; 659/1999 tanácsi rendelet, (13) preambulumbekezdés, és 14. cikk, (3) bekezdés; 2005/315 bizottsági
            határozat, 5. cikk, (3) bekezdés) (vö. 29–31., 41. pont)
      2.                     Kötelezettségszegés megállapítása iránti kereset – Állami támogatásra vonatkozó bizottsági határozat megsértése – Jogellenes
            támogatás visszatéríttetését elrendelő határozat – Védekezési jogalapok – A végrehajtás teljes lehetetlensége – Értékelési
            szempontok – Végrehajtási nehézségek – A Bizottság és a tagállam arra vonatkozó kötelezettsége, hogy együttműködjenek a Szerződéssel
            összhangban álló megoldás kidolgozásában (EK 88. cikk, (2) bekezdés, és EK 249. cikk) (vö. 33–38. pont)
      3.                     Államok által nyújtott támogatások – A támogatásnak a közös piaccal való összeegyeztethetetlenségét megállapító és visszatéríttetését
            elrendelő bizottsági határozat – Nemzeti végrehajtási intézkedésekkel szemben a nemzeti bíróság előtt indított kereset – Az
            említett határozat jogszerűségének járulékos kifogásolása – Felfüggesztésre irányuló ideiglenes intézkedések e bíróság általi
            elrendelése – Megengedhetőség – Feltételek (EK 88. cikk, (2) bekezdés; 2005/315 bizottsági határozat ) (vö. 45–46. pont)
      Tárgy
      
         
               Tagállami kötelezettségszegés – A 2002-ben természeti csapásokat elszenvedett településeken beruházásokat megvalósító vállalatoknak
                  Olaszország által nyújtott segélyek szabályozásáról szóló, 2004. október 20‑i 2005/315/EK bizottsági határozat (az értesítés
                  a C(2004) 3893. számú dokumentummal történt), (HL L 100., 46. o.) 2., 5. és 6. cikkének való megfeleléshez szükséges intézkedések
                  előírt határidőben történő elfogadásának elmulasztása.
               
            Rendelkező rész
      1)         Az Olasz Köztársaság – mivel a megállapított határidőn belül nem tette meg a 2002‑ben természeti csapásokat elszenvedett településeken
         beruházásokat megvalósító vállalatoknak Olaszország által nyújtott segélyek szabályozásáról szóló, 2004. október 20‑i 2005/315/EK
         bizottsági határozattal jogellenesnek és a közös piaccal összeegyeztethetetlennek nyilvánított támogatási program keretében
         nyújtott összes támogatás kedvezményezettekkel történő visszatéríttetéséhez szükséges valamennyi intézkedést – nem teljesítette
         az említett határozat 5. cikkéből eredő kötelezettségeit.
      
      2)         A Bíróság az Olasz Köztársaságot kötelezi a költségek viselésére.